આણંદ જિલ્લામાં સિવિલ હોસ્પિટલની માગણી અભરાઇ પર
જિલ્લો બને ૧૫ વર્ષ વીતી ગયા હોવા છતાં કામગીરીના નામે માત્ર મીંડુ
આણંદ જિલ્લો ૧૯૯૭માં અસ્તિત્વમાં આવ્યા બાદ આણંદ તથા તેની આસપાસના વિસ્તારમાં સિવિલ હોસ્પિટલ શરૃ કરાય તેવી માંગણીઓ થતી રહી છે. પરંતુ આજદીન સુધી નક્કર કાર્યવાહી થતી નથી. જિલ્લા બનેે ૧૫ વર્ષ થઈ ગયા હોવા છતાં કામગીરીના નામે મીંડુ છે.
સિવિલ હોસ્પિટલ ન હોવાને કારણે ગરીબ અને મધ્યમવર્ગ પરિવારને વધુ નાણાં ખર્ચીને પ્રાઈવેટ હોસ્પિટલમાં જવુ પડે છે. તેઓને આર્થિક બોજ વધારાનો સહેવો પડે છે. વારંવારની રજુઆત બાદ પણ કોઈ નક્કર પરિણામ ન આવતા જિલ્લાના જાખલા ગામના રહીશ ફરિયાદ નિવારણ કાર્યક્રમમાં રજુઆત કરી છે.આણંદ જિલ્લામાં નવી સિવિલ હોસ્પિટલ શરૃ કરવા માટે વારંવાર રજુઆતો થઈ રહી છે. આરોગ્ય જેવી પ્રાથમિક સુવિધા માટે બાઈ-બાઈ ચારણી જેવી પરિસ્થિતિ ઉભી થઈ છે. અલગ-અલગ જગ્યાએ સીવીલ હોસ્પિટલ શરૃ થશે તેવી વાતો ચર્ચાઈ રહી છે. બાકરોલ નજીક ટૂંકસમયમાં હોસ્પિટલ શરૃ થશે પરંતુ હાલમાં કોઈ ગતિવિધિ જણાતી નથી. હોસ્પિટલ શરૃ ન થતા ગામડાની ગરીબ અને મધ્યમવર્ગની પ્રજાને ના છુટકે વધુ નાણાં ખર્ચીને આરોગ્ય સેવાઓ ખાનગી હોસ્પિટલમાં લેેવી પડે છે. સ્થાનિક ધારાસભ્યો તથા સંસદ સભ્ય યોગ્ય રજુઆત કરે તે જરૃરી છે.
પરંતુ આવુ કાંઈ ન બનતા જાખલાના ડાહ્યાભાઈ ભોઈએ તા.૮-૩-૨૦૧૦ના રોજ મુખ્યમંત્રીને રજુઆત કરી હતી. ત્યારબાદ જિલ્લા પ્રભારી ફકીરભાઈ વાઘેલાને તા.૬-૮-૧૦ના રોજ રજુઆત કરી હતી. તેમ છતાં પણ હજુ સુધી કાર્યવાહી કરવામાં આવી નથી.